钦定古今图书集成/明伦汇编/氏族典/第483卷 > 《廖用贤尚友录》 > 邵廷琄
## 钦定古今图书集成/明伦汇编/氏族典/第483卷 > 《廖用贤尚友录》 > 邵廷琄

按《十国春秋》，南汉邵廷琄事后主，官内常侍。大宝初，
宋已易周祚，廷琄乘间言于朝曰：“我国承唐乱，居此
五十馀年，幸中国多故，干戈不及，而我益骄于无事，
致兵不识旗鼓，人主不知存亡。夫天下乱久矣，乱久
而治，自然之势也。比闻真主已出，必将尽有海内，其
势非一，天下不已。请饬兵备，且遣使通好于宋。”后主
恶廷琄言直，深恨之。未几，宋将潘美等陷郴州，始思
廷琄言，诏廷琄为招讨使，率舟兵屯洸口，以拒宋师。
廷琄招辑亡叛，训士卒，修战具，国人赖以少安。有谮者投无名书，诬廷琄将图不轨，后主遽遣使赐廷琄
死。士卒排军门见使者，诉廷琄无反状，不能救，乃相
与立庙洸口祀之。